b'\n_START_ARTICLE_\nPat LaBarbera\n_START_PARAGRAPH_\nPascel Emmanuel "Pat" LaBarbera (s. 7. huhtikuuta 1944 Mt Morris, New York) on yhdysvaltalaissyntyinen, kanadalaistunut jazzmusiikin saksofonisti ja -s\xc3\xa4velt\xc3\xa4j\xc3\xa4 sek\xc3\xa4 musiikkipedagogi. H\xc3\xa4nen ensimm\xc3\xa4inen opettajansa oli h\xc3\xa4nen klarinetisti-is\xc3\xa4ns\xc3\xa4 Joseph; my\xc3\xb6s veljet Joe ja John ovat jazzmuusikoita. _NEWLINE_LaBarberan muita opettajia olivat Joe Viola, Don Menza ja Joe Allard (saksofoni), Joe Henderson, Lee Konitz ja Warne Marsh (improvisointi) sek\xc3\xa4 Bernie Piltch (huilu). LaBarbera opiskeli my\xc3\xb6s sovitusta ja s\xc3\xa4vellyst\xc3\xa4 Berklee College of Musicissa vuosina 1964\xe2\x80\x931967, mink\xc3\xa4 j\xc3\xa4lklen h\xc3\xa4n kiersi vuoteen 1974 Buddy Richin big bandin kanssa. Vuonna 1974 h\xc3\xa4n asettui Torontoon, ja vuonna 1975 h\xc3\xa4n liittyi Elvin Jonesin Jazz Machine -kokoonpanoon. H\xc3\xa4n on opettanut eri yliopistoissa ja yksityisesti. H\xc3\xa4nen oppilaidensa joukossa ovat olleet Ron Allen, Rob Bonisolo, Ralph Bowen, Alex Dean, Vern Dorge, Ken Fornetran, Jeff Johnson, Kirk MacDonald, Mike Murley, Mike Sim, Roy Styffe ja Perry White. Vuosina 1980\xe2\x80\x931984 LaBarbera toimi Canadian Musician -lehden kolumnistina. _NEWLINE_LaBarbera on kiert\xc3\xa4nyt paitsi Euroopassa ja Japanissa, my\xc3\xb6s Etel\xc3\xa4-Amerikassa. H\xc3\xa4n on ottanut tyyliins\xc3\xa4 vaikutteita John Coltranelta. H\xc3\xa4nell\xc3\xa4 on oma kvartettinsa, jossa on toiminut my\xc3\xb6s pianisti George McFetridge. H\xc3\xa4n on tehnyt yhteisty\xc3\xb6t\xc3\xa4 trumpetisti Sam Noton ja sellaisten yhdysvaltalaismuusikoiden kuin Red Rodneyn ja Chet Bakerin kanssa. Vuonna 1989 h\xc3\xa4n johti Irlannin-kiertueella Four in One -kvartettia. Elvin Jones on levytt\xc3\xa4nyt useita LaBarberan s\xc3\xa4vellyksist\xc3\xa4 ("Necessary Evil", "October\'s Child", "Minor Blues", "Familiar Ground").'